**NÁRODNÁ RADA SLOVENSKEJ REPUBLIKY**

**VI. volebné obdobie**

Číslo: CRD-1822/2014

**1222a**

### I n f o r m á c i a

**o prerokovaní návrhu poslancov Národnej rady Slovenskej republiky Eugena Jurzycu, Jozefa Mikuša a Viliama Novotného na vydanie zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony (tlač 1222) v druhom čítaní vo výboroch Národnej rady Slovenskej republiky**

 Výbor Národnej rady Slovenskej republiky pre sociálne veci bol určený ako gestorský výbor k návrhu poslancov Národnej rady Slovenskej republiky Eugena Jurzycu, Jozefa Mikuša a Viliama Novotného na vydanie zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony (tlač 1222).

 V zmysle § 80 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podávam informáciu o výsledku prerokovania vyššie uvedeného zákona a návrhy na ďalší postup.

**I.**

 Národná rada Slovenskej republiky uznesením č. 1479 z 9. decembra 2014 pridelila predmetný návrh zákona na prerokovanie týmto výborom Národnej rady Slovenskej republiky:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre sociálne veci a

Výboru Národnej rady Slovenskej republiky pre vzdelávanie, vedu, mládež a šport;

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky
č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Návrh zákona odporučil schváliť:

Ústavnoprávny výbor Národnej rady Slovenskej republiky uznesením č. 553 z 13. januára 2015,

Výbor Národnej rady Slovenskej republiky pre vzdelávanie, vedu, mládež a šport rokoval o návrhu zákona 22. januára 2015. Neprijal platné uznesenie, nakoľko návrh nezískal súhlas nadpolovičnej väčšiny prítomných poslancov. (Za návrh hlasovali 5 poslanci, proti nebol nikto, zdržali sa 6 poslanci. Počet členov výboru je 13, prítomných bolo 11.),

Výbor Národnej rady Slovenskej republiky pre sociálne veci rokoval o návrhu zákona 27. januára 2015. Neprijal platné uznesenie, nakoľko návrh nezískal súhlas nadpolovičnej väčšiny prítomných poslancov. (Za návrh hlasovali 3 poslanci, proti nebol nikto, zdržali sa 7 poslanci. Počet členov výboru je 13, prítomných bolo 10.);

**IV.**

 Ústavnoprávny výbor prijal tieto pozmeňujúce a doplňujúce návrhy:

V názve zákona sa slová „ktorým sa dopĺňa“ nahrádzajú slovami „ktorým sa mení a dopĺňa“.

Obdobná úprava sa vykoná aj v úvodnej vete čl. I.

Vložením nového odseku 11 do § 170 v čl. I dochádza k prečíslovaniu doterajších odsekov, čo treba premietnuť v názve zákona aj ako jeho zmenu.

**Ústavnoprávny výbor NR SR**

V čl. III druhom bode sa slová „konci pripája“ nahrádzajú slovami „konci vkladá čiarka a pripája“ a za slová „453/2003 Z. z.“ vkladajú slová „o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov“.

Ide o legislatívno-technickú úpravu – doplnenie názvu zákona.

**Ústavnoprávny výbor NR SR**

V čl. V sa slová „1. januára“ nahrádzajú slovami „1. apríla“.

Posun termínu účinnosti sa navrhuje z dôvodu zabezpečenia legisvakancie a v nadväznosti na dĺžku priebehu legislatívneho procesu.

**Ústavnoprávny výbor NR SR**

**V.**

 Návrh spoločnej správy, vrátane **stanoviska gestorského výboru,** prerokoval Výbor NR SR pre sociálne veci dňa 27. januára 2015. Spoločná správa **nebola** schválená, nakoľko návrh nezískal súhlas nadpolovičnej väčšiny prítomných poslancov.

Predseda výboru poveril **Milana Halúza** v súlade s § 80 zákona č. 350/1996 Z. z. o rokovacom poriadku v znení neskorších predpisov podať **informáciu** o výsledkoch prerokovania predmetného návrhu zákona v druhom čítaní vo výboroch Národnej rady Slovenskej republiky.

Bratislava 27. januára 2015

**Ján Podmanický v. r.**

**predseda výboru**